Imtella' Ġunju 15, 2020 Il-Ministru għall-Kultura tal-Greċja faħħret sentenza ta' Qorti Amerikana dwar statwa tal-bronż antika ta' żiemel. Il-Ministru Lina Mendoni qalet li din is-sentenza tista' tgħin lill-Greċja u pajjiżi oħra jiġġieldu biex jieħdu lura antikitajiet tagħhom. Qalet li s-sentenza tal-Qorti ħolqot preċedent u rrikonoxxiet id-dritt sovran ta' pajjiżi biex jitolbu lura antikitajiet tagħhom li jinsabu f'pajjiżi oħra. Madankollu s-sentenza tal-Qorti ħalliet kwistjoni fundamentali mhux solvuta – dik ta' liema pajjiż huwa sid dan iż-żiemel. Il-Gvern Grieg kien kiteb lill-kumpanija tal-irkant Sotheby fl-2018 u talabha biex twaqqaf il-bejgħ ta' statwa mis-seklu tmienja qabel Kristu għax qal li din l-istatwa hia proprjetà tal-Greċja. Aktar tard matul l-istess sena, Sotheby u l-kolletturi tal-arti Howard u Saretta Barnet iddeċidew li jfittxu bil-Qorti lill-Ministeru għall-Kultura Grieg. Huma talbu lill-Qorti tiddikjara li l-familja hija sid din l-istatwa u li Sotheby tista' tbiegħha. Il-Qorti qalet li bid-dikjarazzjoni tagħha, il-Greċja kienet qed taqbeż għad-drittijiet sovrani tagħha u mhux għall-interessi kummerċjali u għalhekk skont liġi dwar l-immunità ta' pajjiżi sovrana, il-Greċja ma setgħetx tiffaċċja din il-kawża. Il-Ministru għall-Kultura tal-Greċja qalet li bid-deċiżjoni tagħha l-Qorti rrikonoxxiet id-drittijiet sovrani tal-pajjiżi għal antikitajiet tagħhom. Il-Greċja ilha snin għaddejja b'kampanji għar-ripatriazzjoni ta' antikitajiet li tgħid li nsterqu jew ġew skavati illegalment. Il-Ministru Mendoni qalet li l-Greċja se taħdem biex din l-istatwa tiġi ripatriata. Sotheby qalet li kienet iddiżapuntata bid-deċiżjoni tal-Qorti għax qalet li m'hemmx evidenza li turi li l-Greċja hija sid l-iskultura tal-bronż. Qalet li flimkien mal-klijenti tagħha se jaraw il-passi li jmiss f'din il-ġlieda legali.